
Jászapáti Városi Önkormányzat 147,7 millió forint vissza nem térítendő támogatásban részesült az Új Széchenyi Terv Észak-Alföldi Operatív Program keretén belül a „Szociális alapszolgáltatások és gyermekjóléti alapellátások infrastrukturális fejlesztése” című pályázaton. A projekt keretében 155,4 millió forint összköltségben funkcióját vesztett önkormányzati tulajdonú épület helyén egy új 40 férőhelyes bölcsődei ellátást nyújtó intézmény épült. 





Jászapátiban a Város Önkormányzata gondoskodik a bölcsődei ellátásról. A bölcsőde 1952 májusában nyílt meg és azóta csak az 1970-es évek elején került felújításra, bővítésre. A városi bölcsődét a Képviselő-testület a 606/1990./I.01./ számú határozatával alapította.


Az eddig bölcsődeként funkcionáló épület nem volt alkalmas a további bővítésre, ezért a fejlesztés keretében az István király út 32-34. szám alatti, egykori diákotthon épülete került felújításra, amely sokkal nagyobb területen várja a bölcsődés gyermekeket. A felújításra szorult épület használaton kívüli, elhanyagolt állapotban volt, így felújítása előtt szükséges volt annak lábazatig történő visszabontása, majd újraépítése. Az épület felújításon túl a pályázat keretén belül új bölcsődei bútorok és játékok kerültek beszerzésre, amelyek még komfortosabbá teszik a bölcsődei ellátást.


A nagyobb területen több gondozási egységgel működő intézményben lehető vált a gyermekek napközbeni ellátásának fejlesztése, a családi nevelést segítő szolgáltatások bevezetése is. A projekt eredményeként a meglévő 3 csoportszoba egy új csoportszobával bővült, így a 30 férőhely helyett minimálisan 40 kisgyermek ellátása vált lehetővé.


Az intézmény az újonnan kialakított épületben a kapacitásnövekedésnek köszönhetően lehetőséget biztosít a hátrányos helyzetű, illetve halmozottan hátrányos helyzetű gyermekek ellátására is. A férőhelybővítés továbbá lehetővé teszi, hogy az eddig elutasított gyermekek bekerüljenek az intézménybe és az életkori sajátosságokat figyelembe véve megkapják a megfelelő gondozást és nevelést. Jászapáti Városi Önkormányzat a fejlesztés eredményeképpen létrejött új épületben egy, a lakossági igényeket minden téren kielégítő bölcsődét lesz képes üzemeltetni. 


A végső cél az, hogy Jászapátiban minden rászoruló gyermek részesüljön bölcsődei ellátásban, legyen az helyi lakos vagy olyan gyermek, akinek a szülője Jászapátin dolgozik és lakóhelyén nem tudja megoldani gyermeke nappali ellátását. A működési rendek alkalmazkodni fognak a lakossági igényekhez, megkönnyítve a munkát vállaló nők/anyák lehetőségeit. Kiemelt cél volt, hogy a bölcsődei nevelés – gondozás az országos alapprogramban meghatározott követelményeknek megfeleljen, melyhez a projekt végrehajtása nagyban hozzájárul. 

